AD ASTRA KOOR
Die Ad Astra-koor het weer eens ‘n skitterende jaar gehad ! Vir die derde jaar agtereenvolgens, het die koor die voorreg gehad om by die KKNK op te tree – hierdie keer in die produksie BOONTOE – ENGELSTEMME VIR PAASSONDAG, ‘n optrede saam met die land se voorste gospelkunstenaars. Ook was dit die eerste keer in die bestaan van KKNK dat ‘n opelugproduksie vir ‘n Kanna-toekenning benoem is.
Afgesien van bogenoemde uitvoering, was daar die gebruiklike optredes in plaaslike kerke, die jaarlikse Musiekaand en George Eisteddfod /Koorfees. Dit is tydens laasgenoemde wat die koor, soos verlede jaar, ‘n A++ behaal het. Die beoordelaar, Louis van der Watt – self ‘n hoog aangeskrewe koorleier en musiekkenner – het dit duidelik gemaak dat die Ad Astra-koor se uitvoering van internasionale gehalte was. ‘n Hartlike dankie aan al die betrokkenes: koorlede, ouers, Danie & Elmine Bester. Sonder ‘n uitnemende spanpoging van al die genoemdes, is sukses nie moontlik nie.